Nobeta Azadîye her hewte şaristanê Strasbourgî yê Fransa de pê komêka cîya yena kerdene û emser serra 9. ya çalakîya nobete ya. Nobeta Azadîye 25ê hezîrana 2012î ra nata seba azadîya Rayberê Şarê Kurdî Abdullah Ocalanî yena kerdene.
Çalakîye verê Mehkemeya Heqanê Merdiman a Ewropa, Konseya Ewropa, Parlamentoya Ewropa û Komîteya Vergirewtişê  Îşkenceyî ya Konseya Ewropa (CPT) de yena kerdene.
Hewteyê 454. de koma kurdîstanijan a Drancyî nobete dewr girewte. Vedat Çelîkî nameyê kome ser o qisey kerd û pare kerd ke kurdî 40 serrî yo seba azadîya xo xebitîyenê û heta serkewtişî do têkoşînê xo dewam bikerê.
Vedat Çelîkî vat: ''Rayber Apo pê komployêkî Tirkîya rê ame teslîmkerdene û eke hema zî azad nîyo no şermê pêro merdimîye yo.  Rayber Apo mefteyê çareserîya meseleya kurdan o.''
Çelîkî îfade kerd ke Ewropa sûcanê dewleta tirke mîyan kena nêvînena û giranîye dana menfaatanê xo.  Çelîkî grevê vêşanîye yê tepişteyan selam kerd û vat ganî CPT cade seba wedaritişê tecrîdî têbigêro.
Çelîkî da zanayene ke ê do seba azadîya Abdullah Ocalanî têkoşînê xo dewam bikerê û venga pêro kurdan da ke seba azadîya ey wurzê payan ser û tewrê têkoşînî bibê.
